**DICSÉRET**

**Benyusovics Dalma és Rendi András Mihály**

„Felsőpetény jövője – a falu megtartó ereje”

Széchenyi István Egyetem, Építész-, Építő és Közlekedésmérnöki Kar, Épülettervezési Tanszék

A kollégák olyan példamutató tevékenységet folytattak az apró faluban, ami valóban minta lehet másutt is. A hely inspirálta „közösségi tervezés” valóságos és nem a jogszabályok szerinti „társadalmasítás”, de ehhez valóban kell a helyi közösséghez tartozás, nem elég a profi szakértelem.

Munkájuk végzése során a falu közösségével együtt olyan tervezési folyamatot indítottak el, mely nagy felelőséget ró rájuk az elkövetkező évekre nézve is, hogy annak hitelességét, folytatását továbbra is biztosítsák, s helyben lakva felvállalják a tervezés során kialakult közösség fennmaradását, aktív működését a faluban.

A munkájuk eredményességét a jövő igazolhatja majd, főleg akkor, ha a katalizátorként is működő személyes részvétel nem szűnik meg, ha a tervezési tevékenységet felváltja a mindennapok rutinja és fennmaradhat ez a kivételes állapot, a közösség részeként létezni és „alkotni”.